|  |  |  |
| --- | --- | --- |
|  | ๒๕ มกราคม พ.ศ. ๒๕๖๘ | **บริษัท โอเอวัน จำกัด**๓๐๐/๕๗ หมู่บ้านกลางเมืองเออร์บาเนี่ยน พระราม ๙ - ลาดพร้าว ซอยลาดพร้าว ๘๔ แขวงวังทองหลาง เขตวังทองหลาง กรุงเทพมหานคร ๑๐๓๑๐โทรศัพท์ ๐๘๗-๙๗๘-๔๘๔๙, ๐๙๐-๙๙๓-๑๙๖๕ |

เรื่อง โครงการติดตั้งโซล่าเซลล์เพื่อการอนุรักษ์พลังงานและลดค่าใช้จ่ายทางไฟฟ้า หน่วยงานราชการ

เรียน หัวหน้าส่วนราชการ

สิ่งที่ส่งมาด้วย ๑. สำเนาหนังสือคณะกรรมการวินิจฉัยปัญหาการจัดซื้อจัดจ้างและการบริหารพัสดุภาครัฐ กรมบัญชีกลาง ด่วนที่สุด ที่ กค (กวจ) ๐๔๐๕.๒/ว ๒๖๐ ลงวันที่ ๕ มิถุนายน ๒๕๖๑ เรื่อง แนวทางปฏิบัติในการจัดหาผู้ให้บริการด้านสาธารณูปโภค

๒. สำเนาหนังสือกรมธนารักษ์ ที่ กค ๐๓๑๒/ว ๑๓๗ ลงวันที่ ๑๘ ธันวาคม ๒๕๖๖ เรื่อง แนวทางการใช้ประโยชน์ที่ราชพัสดุเพื่อติดตั้งระบบผลิตไฟฟ้าจากพลังงานแสงอาทิตย์แบบติดตั้งบนหลังคา

๓. โครงการติดตั้งโซล่าเซลล์เพื่อการอนุรักษ์พลังงานและลดค่าใช้จ่ายทางไฟฟ้า หน่วยงานราชการ

๔. แบบฟอร์มการเข้าร่วมโครงการติดตั้งโซล่าเซลล์เพื่อการอนุรักษ์พลังงานและลดค่าใช้จ่ายทางไฟฟ้า หน่วยงานราชการ

ข้าพเจ้า นางสาวฐิติมา มโนหมั่นศรัทธา ตำแหน่งประธานกรรมการบริหาร บริษัท โอเอวัน จำกัด ทะเบียนนิติบุคคลเลขที่ ๓๐๑๑๓๒๖๗๐๑ สำนักงานใหญ่เลขที่ ๓๐๐/๕๗ หมู่บ้านกลางเมือง เออร์บาเนี่ยน พระราม ๙ - ลาดพร้าว ซอยลาดพร้าว ๘๔ ถนนประดิษฐ์มนูธรรม แขวงวังทองหลาง เขตวังทองหลาง กรุงเทพมหานคร ๑๐๓๑๐ เห็นถึงภาระความรับผิดชอบของหน่วยงานราชการที่มีต่อประชาชน มีความประสงค์ที่จะเข้าช่วยแบ่งเบาภาระด้านสาธารณูปโภค (ไฟฟ้า) บางส่วนให้กับหน่วยงานของท่าน ด้วยการเสนอโครงการติดตั้งโซล่าเซลล์เพื่อการอนุรักษ์พลังงานและลดค่าใช้จ่ายด้านค่าไฟฟ้าให้กับหน่วยงานราชการ แบบไม่มีค่าใช้จ่ายค่าอุปกรณ์ ค่าติดตั้ง และค่าดูแลรักษาอุปกรณ์ผลิตกระแสไฟฟ้า โดยสามารถลดค่าใช้จ่ายไฟฟ้าลงจากเดิมเคยเสียให้กับการไฟฟ้าส่วนภูมิภาคอย่างน้อยร้อยละ ๒๐ เช่น เคยเสียค่าไฟฟ้าเดือนละ ๑๐๐,๐๐๐ บาท จะลดลงเหลือเดือนละ ๘๐,๐๐๐ บาท

โครงการนี้เป็นไปตามแผนยุทธศาสตร์ชาติ (พ.ศ. ๒๕๖๑ - ๒๕๘๐) ยุทธศาสตร์ที่ ๕ ด้านการสร้างการเติบโตบนคุณภาพชีวิตที่เป็นมิตรต่อสิ่งแวดล้อม น้อมนำศาสตร์ของพระราชาสู่การพัฒนาที่ยั่งยืน คือ “มีความพอประมาณ มีเหตุผล มีภูมิคุ้มกัน” มีการนำเป้าหมายของการพัฒนาที่ยั่งยืนทั้ง ๑๗ เป้าหมายมาเป็นกรอบแนวคิดที่จะผลักดันดำเนินการเพื่อนำไปสู่การบรรลุเป้าหมายการพัฒนาที่ยั่งยืนในทุกมิติ ด้านสังคม เศรษฐกิจ สิ่งแวดล้อม ธรรมาภิบาล และความเป็นหุ้นส่วนความร่วมมือระหว่างกันทั้งภายในและภายนอกประเทศอย่างบูรณาการ เพื่อให้ประเทศไทยเป็นประเทศพัฒนาแล้วที่มีคุณภาพชีวิตและสิ่งแวดล้อมที่ดีที่สุดในอาเซียนภายในปี พ.ศ. ๒๕๘๐ สอดคล้องกับ**คำแถลงนโยบายของรัฐบาลที่นางสาวแพทองธาร ชินวัตร นายกรัฐมนตรี ได้แถลงต่อรัฐสภา เมื่อวันอังคารที่ ๓ กันยายน ๒๕๖๗** ระบุความท้าทายเกี่ยวกับสภาวะการเปลี่ยนแปลงสภาพภูมิอากาศของโลก (Climate Change) ส่งผลกระทบภาคเกษตรกรรม-ท่องเที่ยว และมี**นโยบายเร่งด่วน คือ ลดราคาค่าพลังงานและสาธารณูปโภค**

โครงการนี้เป็นการติดตั้งโซล่าเซลล์แบบติดตั้งบนหลังคา (Solar Rooftop) แบบออนกริด (On Grid) เป็นพลังงานสะอาดที่จะช่วยลดค่าไฟฟ้าให้กับหน่วยงานราชการที่ติดตั้ง โดยตลอดอายุสัญญาบริษัทมีหน้าที่ดูแลซ่อมบำรุงรักษาอุปกรณ์การผลิตกระแสไฟฟ้าให้พร้อมใช้งานตลอดเวลา เมื่อครบสัญญาหรือบริษัทยุติการดำเนินงาน อุปกรณ์การผลิตพลังงานไฟฟ้าทั้งหมดจะมอบเป็นกรรมสิทธิ์ของหน่วยงานราชการที่สามารถนำไปผลิตกระแสไฟฟ้าใช้งานได้ต่อไปโดยไม่ต้องเสียค่าใช้ไฟฟ้าอีกต่อไป กรณีที่หน่วยงานราชการเห็นว่าอุปกรณ์ดังกล่าวจะเป็นภาระในการตั้งงบประมาณการบำรุงรักษา และไม่ประสงค์ใช้งานอีกต่อไป บริษัทยินดีรื้อถอนอุปกรณ์ออกไปโดยไม่มีการเรียกเก็บค่าใช้จ่ายใด ๆ

บริษัทมีประสบการณ์การทำงานด้านเอกสารตามระเบียบของทางราชการเป็นอย่างดี การดำเนินการทุกขั้นตอนของบริษัทถูกต้องตามระเบียบราชการทุกประการ ประกอบกับบริษัทมีคณะที่ปรึกษาที่เป็นอดีตข้าราชการ ครู อาจารย์ นักวิชาการศึกษาที่พร้อมสนับสนุนให้หน่วยงานราชการเป็นศูนย์การเรียนด้านพลังงานสะอาด เพื่อให้บุคลากรของหน่วยงาน ประชาชน นักเรียนได้มาเรียนรู้และปฏิบัติด้วยตนเอง (Learning By Doing) ทำให้เกิดทักษะในการอนุรักษ์และใช้พลังงานอย่างแท้จริง ซึ่งจะเป็นประโยชน์ในการเสริมทักษะการเรียนรู้ให้มีความพร้อมรับมือกับการเปลี่ยนแปลงของสังคมโลกในอนาคต

หากท่านได้พิจารณาเห็นว่าโครงการนี้มีประโยชน์ และประสงค์ที่จะเข้าร่วมโครงการ บริษัทยินดีจะเข้ามาให้ข้อมูลเพิ่มเติมประกอบการตัดสินใจเข้าร่วมโครงการในรายละเอียดทั้งหมด และหากมีข้อสงสัยสามารถติดต่อสอบถามได้ที่ ๐๘๗-๙๗๘-๔๘๔๙, ๐๙๐-๙๙๓-๑๙๖๕ หรืออีเมล oa1power@gmail.com

จึงเรียนมาเพื่อโปรดพิจารณา



( นางสาวฐิติมา มโนหมั่นศรัทรา )

ประธานกรรมการบริหาร